《由碧岩泛舟至黄龙洞》
宋代·王藻

登山兴固佳，看山致亦好。舟中望青弁，四面云林绕。

连峰若点黛，历历媚春晓。著屐重探幽，一步一回眺。

湖田翠欲流，白波际天表。想见底定初，兹山亦浮岛。

载造龙洞前，端倪不可道。石楼耸亭亭，中空类房窔。

下有无底谷，直落万丈杳。当年龙欲飞，裂山试鳞爪。

巨石遭掀腾，䃔然自相嬲。至今犹拄撑，竛竮若将掉。

向非龙所为，人力讵施巧。我欲窥其渊，股栗神魂悄。

侧闻岁暵时，甘澍每协祷。多恐幽深中，仍护颔下宝。

安得鞭起之，为余种瑶草。

作者简介：王藻，建安（今福建建瓯）人。神宗元丰五年（一○八二）进士（明嘉靖《建宁府志》卷一五）。今录诗六首。